CELEX: C2010/168/06
Language: el
Date: 2010-06-26 00:00:00
Title: Πρόσκληση προς υποβολή υποψηφιοτήτων για τη θέση του Γραμματέα του Δικαστηρίου της Ευρωπαϊκής Ένωσης

26.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/6
            
         ΠΡΌΣΚΛΗΣΗ ΠΡΟΣ ΥΠΟΒΟΛΉ ΥΠΟΨΗΦΙΟΤΉΤΩΝ
   για τη θέση του Γραμματέα του Δικαστηρίου της Ευρωπαϊκής Ένωσης
   2010/C 168/06
   Προσεχώς θα κενωθεί η θέση του γραμματέα του Δικαστηρίου της Ευρωπαϊκής Ένωσης. Ο γραμματέας θα διοριστεί κατά τη διαδικασία του άρθρου 12 του Κανονισμού Διαδικασίας του Δικαστηρίου.
   Ο γραμματέας διορίζεται για εξαετή περίοδο. Το καθεστώς και οι όροι απασχολήσεώς του διέπονται από τον Οργανισμό και τον Κανονισμό Διαδικασίας του Δικαστηρίου καθώς και από το Καθεστώς χρηματικών απολαβών των μελών της Επιτροπής και του Δικαστηρίου (κανονισμός 422/67/ΕΟΚ του Συμβουλίου της 25ης Ιουλίου 1967).
   
      Φύση των καθηκόντων
   
   Ο γραμματέας επικουρεί το Δικαστήριο κατά την άσκηση των δικαιοδοτικών καθηκόντων του. Συναφώς, ασκεί τα καθήκοντα που προβλέπονται από το άρθρο 17 του Κανονισμού Διαδικασίας του Δικαστηρίου.
   Εξάλλου, ο γραμματέας είναι ο γενικός γραμματέας του θεσμικού οργάνου, το οποίο αποτελείται από τρία δικαιοδοτικά όργανα: το Δικαστήριο, το Γενικό Δικαστήριο και το Δικαστήριο Δημόσιας Διοίκησης. Υπό την εποπτεία του Προέδρου του Δικαστηρίου, ο γραμματέας χειρίζεται τις διοικητικές υποθέσεις του θεσμικού οργάνου και ασκεί τη διεύθυνση του προσωπικού και των υπηρεσιών του. Κατ’ ανάθεση του Δικαστηρίου, ασκεί τα καθήκοντα του διατάκτη των εγγεγραμμένων στον προϋπολογισμό του θεσμικού οργάνου πιστώσεων.
   
      Απαιτούμενα προσόντα
   
   Οι υποψήφιοι πρέπει:
   
               —
            
            
               να είναι υπήκοοι κράτους μέλους της Ευρωπαϊκής Ένωσης,
            
         
               —
            
            
               να έχουν πλήρη νομική κατάρτιση πιστοποιούμενη με πανεπιστημιακό δίπλωμα, καθώς και σε βάθος γνώση του δικαίου της Ευρωπαϊκής Ένωσης και του τρόπου λειτουργίας των θεσμικών οργάνων της,
            
         
               —
            
            
               να διαθέτουν 15ετή επαγγελματική πείρα, σημαντικό μέρος της οποίας να έχει αποκτηθεί σε σχέση με τομείς καθηκόντων που συνεπάγονται αυξημένη ευθύνη,
            
         
               —
            
            
               να έχουν πολύ καλή γνώση της γαλλικής γλώσσας και ικανοποιητική γνώση μιας άλλης επίσημης γλώσσας της Ευρωπαϊκής Ένωσης. Η γνώση και άλλων επισήμων γλωσσών θα συνεκτιμηθεί.
            
         
      Υποβολή υποψηφιοτήτων
   
   Οι υποψηφιότητες πρέπει να περιέλθουν στο Δικαστήριο, αποκλειστικώς με ηλεκτρονικό ταχυδρομείο, στην ηλεκτρονική διεύθυνση Greffier.CJUE@curia.europa.eu το αργότερο μέχρι 18ης Ιουλίου 2010. Οι υποψηφιότητες πρέπει να συνοδεύονται από λεπτομερές βιογραφικό σημείωμα το οποίο να περιέχει πλήρη στοιχεία σχετικά με την ηλικία, την ιθαγένεια, τους πανεπιστημιακούς τίτλους, τη γλωσσομάθεια, τις παρούσες και προηγούμενες ασχολίες των υποψηφίων, καθώς και την τυχόν δικαστική και διεθνή πείρα τους.